钦定古今图书集成/明伦汇编/官常典/第507卷 > 李延渥
## 钦定古今图书集成/明伦汇编/官常典/第507卷 > 李延渥

按《宋史李进卿传》：“进卿子延渥，以荫补供奉官，寻为
阁门祗候，三迁至西京左藏库使。咸平初，历知平戎、
宁边、顺安军、保州、威卤军钤辖，又知冀州。六年，徙瀛
州。景德初，契丹大举扰边，经胡卢河逾关南，十月抵
城下，昼夜鼓噪，四面夹攻，旬日，其势益张，唯击鼓伐
木之声相间，驱奚人负板秉烛，乘墉而上。延渥率州”
兵彊壮，又集巡检史普所部乘城，发《礧石》巨木击之，
皆累累而坠，杀伤甚众。翌日，契丹主与其母亲鼓众
急击，发矢如雨。延渥分兵拒守益坚，契丹遁去，死者
三万馀，伤者倍之，获铠甲、兵矢、竿牌数百万。驿书以
闻，赐延渥锦袍金带，将士缗钱。迁延渥本州团练使，
以通判太子中允陆元凯为国子博士，赐绯；推官李
翔为太子中允，录事参军蔡亨为右赞善大夫，侍禁
兵马监押王诲为殿直，贝冀同巡检史普为内殿崇
班，充职如故。初，戍棚垂板护城才数寸许，契丹射之，
矢集其上，凡二百馀。及请葺城，诏取板视之，真宗颇
称其劳。又闻城守之际，陆元凯流矢中面，史普勇敢
不避敌。复迁元凯屯田员外郎，普尚食副使。普寻卒，
又录其子昭度为右侍禁，昭俭为奉职。二年，延渥徙
知邢州，历天雄军、贝州副都部署，知冀、贝、博三州。大
中祥符八年入朝，以疾，连赐告，换右领军卫大将军，
领演州团练使。明年，从其请，以左武卫大将军致仕。
天禧初，卒。子宗禹。